اسلام آباد :  وزیراعظم محمد شہباز شریف پارینے کہ پاکستان و چین سنگتی نا بے مٹ رشتہ غاتیٹی تفوک ءُ، چین و پاکستان سدابہار سنگت و آہنی ایلم ءُ، پاک چین سنگتی برقرار سلک و داٹی ہچ ءُ اڑاند اسے سگنگ پننگک، پاکستان اسیجائی شونداری و شونہالی نا بابت صدر شی جن پنگ نا نظریہ و تصور آتون سلوک ءِ، سی پیک نا رداٹ پاکستان اٹ بجلی، سڑک آتا انفراسٹرکچر، پن بجلی و پبلک ٹرانسپورٹ تون اوار چندی بشخ آتیٹی 25ارب ڈالر آن زیات نا زرکاری مسنے۔ دوشنبے نادے آ داڑے چین نا نائب وزیراعظم ہی لی فینگ نا کماشی ٹی چین نا بڑزکو کہول انا ڈل انا دورہ پاکستان نا وخت آ وزیراعظم ہاؤس اٹی ہڑتوم آ ملک آتا نیام اٹ مفاہمت نا 6 دستاویز و یات داشت آتیا دستخط آتا دود انا وخت آ تران کرسا وزیراعظم محمد شہباز شریف چینی ڈل انا پبی ستاءِ کرساپارے کہ سی پیک نا 10 سال پورو مننگ آ چین نا بڑزکو کہول انا ڈل انا دورہ پاکستان آ او چین نا سرکڑدہ غاتا منت وار ءِ۔ وزیراعظم پارے کہ اینو آن 10 سال مست ہمووخت انا وزیراعظم محمد نواز شریف و چین نا صدر شی جن پنگ سی پیک آ دستخط کریسر تو معاہدہ غا دستخط آتا سیاہی خشک مننگ آن مست ہی عملدرآمد بناکرے۔ وزیراعظم پارے کہ سی پیک نا رداٹ پاکستان اٹ بجلی، سڑک آتا پنجر، پن بجلی و پبلک ٹرانسپورٹ تون اوار چندی بشخ آتیٹی 25 ارب ڈالر آن زیات نا زرکاری مسنے۔ اینو معاہدہ و ایم او یوز آ دستخط آتیان پد نن سی پیک نا ارٹ میکو ریسہ ٹی پترینگانن ہراڑان ہڑتوم آ ملک آتا نیام اٹ پوسکن آ ماڈل نا رداٹ اقتصادی کمکاری ءِ پین مون آ دننگ دوئی مریک۔ وزیراعظم پارے کہ ارٹ میکو ریسہ ٹی بزنس ٹو بزنس حکمت عملی نا رداٹ کشت وکشار و انفارمیشن ٹیکنالوجی نا بشخ آتیٹی زرکاری کننگک۔ پاکستان چین نا کمک اٹ چینی معیار نا رداٹ برآمد آتے پک کیک۔ وزیراعظم پارے کہ او چین نا صدر شی جن پنگ نا منت وار ءِ کہ او پاکستان تون السی رابطہ غاتا مون آ دننگ کن نائب وزیراعظم ءِ خصوصی ایلچی نا وڑاٹ پاکستان آ گدریفینے۔ چینی صدر دنیا ءِ نشان تسنے کہ پاکستان و چین سنگتی نا بے مٹ رشتہ غاتیٹی تفوک ءُ۔ چین و پاکستان سدابہار سنگت آ ہنی ایلم ءُ۔ پاک چین سنگتی برقرار سلک و داٹی ہچ ءُ اڑاند اسے سگنگ پننگک۔ اوپارے کہ پاکستان اسیجائی شونداری و شونہالی نا بابت صدر شی جن پنگ نا نظریہ و تصور آتون سلوک ءِ۔ اوپارے کہ ایم ایل ون و کراچی سرکلر ریلوائی اہم ڈٹ ءُ و ننے یقین ءِ کہ دا ڈٹ سرسہبی اٹ پورومریک۔ وزیراعظم پارے کہ قربانی سخت خواری و کوشست آتے اٹ تینا نت تیا سلنگ چین و چین نا صدر شی جنگ پنگ ناماڈل ءِ۔ نن بابائے قوم قائد اعظم محمد علی جناح نا وژن نا رداٹ ملک اٹی شونداری و شونہالی اتنگ کن تینا کوشست آتے برجاتخنہ۔ داکان مست وزیراعظم محمد شہباز شریف و چین نا نائب وزیراعظم ہی لی فینگ پاکستان و چین نا نیام اٹ 6 ایم اویوز ومعاہدہ غاتیا دستخط نا دود انا مشاہدہ ءِ کریر۔ بنجائی وزیر ڈٹ بندی، شونداری و خصوصی گام گیج پروفیسر احسن اقبال و چین نا قومی کمیشن اصلاحات و شونداری نا وائس چیئرمین سونگ لیان جوائنٹ کوآپریشن کمیٹی آف سی پیک و سی پیک فریم ورک اٹ اسپیشل ایکسچینج آف میکنزم نا معاہدہ غاتیا دستخط کریر۔ داوخت آ وزیرخارجہ بلاول بھٹو زرداری، بنجائی وزیر حوالکاری و شینکاری مریم اورنگزیب، وزیرخزانہ سینیٹر اسحاق ڈار، وزیر ڈٹ بندی احسن اقبال، وزیرداخلہ رانا ثنائاللہ، وزیر واپار سید نوید قمر، بنجائی وزیر ریلوائی خواجہ سعد رفیق وزیر مملکت حناربانی کھر، وزیراعظم نا خصوصی کمکار طارق فاطمی و ایلو بڑزکو کمامدارآتیان بیدس چینی ڈل انا باسک آک ہم اوار ئسر۔
(اے پی پی)
